LV Eiropas Savienības Oficiālais Vēstnesis C 30/6

Reģistrācijas pieprasījuma publicēšana Regulas (EEK) Nr. 2081/92 par lauksaimniecības produktu un pārtikas ģeogrāfiskās izcelsmes norāžu un cilmes vietu nosaukumu aizsardzību 6. panta 2. punkta nozīmē

(2006/C 30/04)

Šī publikācija dod tiesības iesniegt iebildumus minētās regulas 7. un 12. d panta nozīmē. Visi iebildumi, kas attiecas uz šo pieprasījumu, ir jāiesniedz ar dalībvalsts kompetentās iestādes, VTO dalībvalsts vai saskaņā ar 12. panta 3. punktu atzītas trešās valsts starpniecību sešu mēnešu laikā no publicēšanas dienas. Publikācijas pamatojumam jo īpaši izmanto 4.6. punktu, ar ko atzīst, ka pieprasījums ir pamatots Regulas (EEK) Nr. 2081/92 nozīmē.

KOPSAVILKUMS

PADOMES REGULA (EEK) Nr. 2081/92

“SALPICÃO DE BARROSO — MONTALEGRE”

EK Nr.: PT/00238/16.5.2002.

ACVN ( ) AĢIN (X)

Šim kopsavilkumam ir informatīvs raksturs. Lai iegūtu pilnīgu informāciju, interesenti, un jo īpaši šeit minēto ACVN vai AĢIN produktu ražotāji, tiek aicināti iepazīties ar specifikācijām pilnā redakcijā, kas ir pieejamas vai nu konkrētā valstī, vai kompetentos Eiropas Komisijas dienestos (1).

1. Dalībvalsts kompetentā iestāde

Nosaukums: Instituto de Desenvolvimento Rural e Hidráulica Adrese: Av. Afonso Costa, P-1949-002 Lisboa Tālrunis: (351) 218 44 22 00 Fakss: (351) 218 44 22 02 E-pasts: idrha@idrha.min-agricultura.pt

2. Pieteikuma iesniedzēja grupa

2.1. Nosaukums: Cooperativa Agrícola dos Produtores de Batata para Semente de Montalegre, CRL

2.2. Adrese:

Rua General Humberto Delgado P-5470 — 247 Montalegre Tālrunis (351) 276 51 22 53 Fakss (351) 276 51 25 28 E-pasts: quadrimonte@iol.pt

2.3. Sastāvs: ražotāji/pārstrādātāji (X) citi ( )

3. Produkta veids:

1.2. klase — Gaļas produkti

4. Specifikācijās sniegtais apraksts

(prasību kopsavilkums atbilstīgi 4. panta 2. punktam):

4.1. Nosaukums: “SALPICÃO DE BARROSO — MONTALEGRE”

4.2. Apraksts: kūpināta desa, izgatavota no gaļas, kas iegūta no Bisaro šķirnes cūkām vai tās krustojumiem ar ne mazāk kā 50 % Bisaro šķirnes asiņu, un iepildīta dabīgā apvalkā (cūkas resnajā zarnā). Desa ir veidota taisna cilindra formā aptuveni 4 līdz 8 cm diametrā un 10 līdz 20 cm garumā. Tā ir gaiši brūnā krāsā. Gaļai ir pievienota sāls, ķiploki, sarkanvīns vai baltvīns, čilli piparu pulveris (vietējais nosaukums pimento) un paprikas pulveris (vai pimentão). Apvalks ir ciešs un viengabalains.

4.3. Ģeogrāfiskā teritorija: pateicoties specifiskajiem ražošanas noteikumiem, organoleptiskajām īpašībām, nepieciešamajām iemaņām un reģiona klimatiskajiem apstākļiem, šīs desas ražošanas un fasēšanas teritorija ir ģeogrāfiski piesaistīta Vila Real apgabala Montalegre pašvaldības robežām. Ņemot vērā reģiona tradicionālo dzīvnieku barību un pastāvošo lauksaimniecības ražošanas praksi, ražošanas un fasēšanas ģeogrāfiskais reģions dabīgi sakrīt ar Vila Real apgabala Boticas, Chaves un Montalegre pašvaldību teritoriju. Teritorija, kurā ietilpst šīs trīs pašvaldības ir zināma un tiek saukta par Barroso.

4.4. Izcelsmes apliecinājums: zemnieku saimniecībām, kautuvēm un gaļas sadales un sagatavošanas uzņēmumiem ir jābūt licencētiem, tiem jābūt pilnvarotiem no ražotāju grupas puses pēc privātas audita kompānijas pozitīva atzinuma saņemšanas, un to atrašanās vietai ir jābūt attiecīgās ražošanas vai pārstrādes teritorijas robežās. Viss ražošanas process, sākot ar zemnieku saimniecību, kas ražo izejvielas, līdz gatavās produkcijas pārdošanas vietai, tiek pakļauts stingrai kontroles sistēmai, kas nodrošina pilnu produkta izsekojamību. Cūkas audzē lopkopības fermās, kurās ir iespējams piekopt tradicionālo, pusekstensīvo lopkopības veidu un var gatavot tradicionālo dzīvnieku barību. Uz katras desas esošā sertifikācijas zīme ir numurēta, tādējādi nodrošinot produkta izsekojamību līdz izcelsmes saimniecībai. Produkta izcelsmi var pierādīt jebkurā ražošanas ķēdes posmā, pateicoties sērijas numuram, kuram ir jābūt norādītam uz katras sertifikācijas zīmes.

4.5. Ražošanas metode: izmanto gaļu no muguras gabala un fileju. Gaļu sagriež lielos gabalos un pievieno sāli, sarkanvīnu vai baltvīnu no Trás-os-Montes reģiona un ķiplokus. To marinē līdz 8 dienām temperatūrā zem 10 °C telpā ar zemu mitruma līmeni, tad pievieno čilli piparu un paprikas pulveri. Iegūto masu pilda dabīgā apvalkā (cūkas resnajā zarnā). Kad apvalks ir piepildīts un nosiets ar kokvilnas auklu, desu sagriež vajadzīgā izmēra gabalos. Desu kūpina uz nelielas uguns kūpināšanas telpā vai tradicionālā kūpinātavā 30 dienu garumā. Dūmus iegūst, tieši sadedzinot šajā reģionā pieejamo malku, pārsvarā no ozola. Desu tirgo veselos gabalos, kas vienmēr ir iepriekš iepakoti jau izcelsmes vietā. Produkta īpašību un sastāva dēļ to nevar griezt gabalos vai šķēlēs. Desas iepakošanai izmanto īpašu materiālu, kas, saskaroties ar produktu, ir nekaitīgs un inerts. Produktu iepako normālā vai kontrolētā atmosfērā vai vakuumā. Produkta iepakošanu drīkst veikt tikai tā ģeogrāfiskajā ražošanas reģionā nolūkā nodrošināt tā izsekojamību un kontroli, kā arī lai novērstu jebkuras produkta garšas vai mikrobioloģisko īpašību izmaiņas.

4.6. Saikne: klimatisko, ģeogrāfisko un sociālekonomisko apstākļu dēļ, kā arī dēļ apgrūtinātas saiknes ar pārējo valsti, Barroso reģiona iedzīvotāju uzturs bija ierobežots tikai ar uz vietas pieejamo produktu izvēli, kas galvenokārt bija maize, kartupeļi un cūkgaļa. Dažādās pašvaldību uzskaites grāmatās, tai skaitā Montalegre pašvaldībā, atrodamās atsauces uz nodokļiem par cūkām un cūkgaļu liecina, ka cūkkopībai izsenis ir bijusi liela nozīme šajā apgabalā. Lai saglabātu cūkgaļu visa gada garumā, tika izgudroti tās konservēšanas veidi, kas ātri kļuva par iemaņām, kuras pārmantoja no vienas paaudzes otrā. Šo produktu pagatavošana ir lielā mērā atkarīga no reģiona aukstā un sausā klimata, kur katrā mājsaimniecībā uguns kurās visu diennakti, veidojot unikālus apstākļus kūpināšanai, kurai ir raksturīga viegla un pakāpeniska dūmu iedarbība. Tādā veidā nepieciešamība izmantot un saglabāt tradicionālā veidā nokautu cūku gaļu radīja visdažādāko formu, sastāvdaļu, krāsu un garšu desas, kuras tomēr vienmēr bija raksturīgas vietējām īpatnībām, zemei un tās iedzīvotājiem. Īsumā, saikne starp produktu un ģeogrāfisko teritoriju veidojas no (vietējās) dzīvnieku šķirnes, vietējās barības, ar kuru šie dzīvnieki tiek baroti, zināšanām, kādus cūkgaļas gabalus izvēlēties, kūpināšanas procesa, izmantojot vietējo malku, un žāvēšanas, kura notiek ļoti aukstā un sausā vidē, kas piemērota produkta saglabāšanai.

4.7. Kontroles iestāde:

Nosaukums: Tradição e Qualidade — Associação Interprofissional para Produtos Agro-Alimentares de Trás-os-Montes Adrese: Av. 25 de Abril, 273 S/L P-5370 Mirandela Tālrunis: (351) 278 261 410 Fakss: (351) 278 261 410 E-pasts: tradicao-qualidade@clix.pt

Tradição e Qualidade ir atzīta kā atbilstoša standarta 45011:2001 prasībām.

4.8. Etiķetēšana: produkta etiķetē ir obligāti jāiekļauj frāze “Salpicão de Barroso — Montalegre — Indicação Geográfica Protegida” (aizsargāta ģeogrāfiskās izcelsmes norāde), Kopienas logotips, Barroso-Montalegre logotips, kas attēlots zemāk, kopā ar vārdiem “Montalegre” un “Salpicão”. Tajā obligāti jābūt sertifikācijas zīmei, kurā ir jābūt norādītam produkta nosaukumam, kontroles iestādei un sērijas numuram (skaitlisks vai alfabētisks kods, kas nodrošina produkta izsekojamību).

4.9. Valsts prasības: —

(1) Eiropas Komisija, Lauksaimniecības ģenerāldirektorāts, Lauksaimniecības produktu kvalitātes nodaļa, B-1049, Brisele.